BESLUTNING FRA DET RÅDGIVENDE UDVALG FOR EKSF OM NØDVENDIGHEDEN AF AT BEVARE DEN SPECIFIKKE KARAKTER AF DET STÅENDE UDVALG FOR BEDRIFTSSIKKERHED OG SUNDHEDSBESKYTTELSE INDEN FOR STENKULMINEDRIFTEN OG ANDRE MINERALUDVINDENDE VIRKSOMHEDER (98/C 232/04)

(vedtaget enstemmig på det 340. møde den 25. juni 1998; et medlem undlod at stemme)

1. Indledning

1.1. Kommissionens forslag om at sammenlægge Det Stående Udvalg med Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen, som omhandlet i fællesskabsprogrammet for 1996-2000 (1), er endnu ikke blevet gennemført.

1.2. Det Rådgivende Udvalg for EKSF har allerede i en beslutning, der blev vedtaget enstemmigt på det 328. møde den 14. marts 1996, tilkendegivet, at det modsætter sig forslaget (2).

1.3. Det Stående Udvalg blev oprettet på det 36. og 42. måde i Ministerrådet, der blev afholdt henholdsvis den 6. september 1956 og den 10. maj 1957 (3). Ved en beslutning, der blev vedtaget på Rådets 44. møde den 9. juli 1957, fik Det Stående Udvalg et præcist og udførligt mandat, der bl.a. omfattede en initiativret (4). Udvalgets aktivitetsområde, der oprindeligt var begrænset til stenkulminer, blev desuden udvidet til alle mineraludvindende virksomheder ved Rådets afgørelse af 27. juni 1974 (5).

Det Rådgivende Udvalg for Sikkerhed, Hygiejne og Sudhedsbeskyttelse på Arbejdspladsen blev oprettet ved Rådets afgørelse af 27. juni 1974 (6), med henblik på at bistå Kommissionen med at forberede og iværksætte aktiviteter på de nævnte områder. Mens Det Stående Udvalg har et helt specifikt mandat, er den rolle, Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen skal udføre, meget generel og begrænset til at bistå Kommissionen med at forberede og iværksætte aktiviteter indenfor dens ansvarsområde.

1.4. Den vigtige udvikling, der er sket i EU for nylig, og især Amsterdam-traktatens kapitel om social- og arbejdsmarkedspolitikken gør det nødvendigt at tage erfaringerne med arbejdsmarkedsdialogen i Den Europæiske Union og de i den forbindelse oprettede organer op til en kritisk og konstruktiv nybehandling.

1.5. Det Stående Udvalg er et af de mest stabile og produktive organer, for så vidt det har gjort en vedvarende og effektiv indsats for større sikkerhed i de mineraludvindende virksomheder ved at udvikle gode arbejdsteknikker.

2. Det sektormæssige aspekt af arbejdsmarkedsdialogen

2.1. Et kritisk eftersyn af samrådsorganerne på europæisk plan viser, at de åbenbart er desto mere effektive, jo mere sektorbestemte, de er hvilket ser ud til at være en logisk følge af subsidiaritetsprincippet.

2.2. De samrådsorganer, der blev oprettet under EKSF-traktaten, er i sagens natur sektorbestemte, mens de efterfølgende, som f.eks. Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen, er horisontale samrådsorganer.

2.3. I forbindelse med de igangværende drøftelser af, hvad der fremover til være kendetegnende for arbejdsmarkedsdialogen, er det relevant at minde om de mange års erfaringer inden for Fællesskabet, der viser, at denne dialog er mest effektiv og frugtbar, når den vedrører en specifik branche og foregår i samme regi for forskellige niveauer og emner, lige fra markedsudvikling, forskning og innovation til uddannelse, arbejdstagernes sikkerhed og sundhed samt de sociale aspekter af omstruktureringer.

3. Nødvendigheden af at bevare Det Stående Udvalgs specifikke karakter

3.1. Selv om Det Stående Udvalg er baseret på den generelle traktat, og dets eksistens derfor ikke hænger direkte sammen med EKSF-traktaten, er der flere grunde til, at videreførelsen af dets aktiviteter er nødvendig såvel på kortere som på længere sigt.

3.2. De første harmoniserede europæiske ulykkesstatistikker viser, at selv om der er gjort kolossale fremskridt, er arbejdsvilkårene i kulminer og andre mineraludvindende virksomheder stadigvæk meget hårdere end i de fleste andre produktionssektorer og indebærer flere risici på grund af det særdeles fjendtlige arbejdsmiljø.

3.3. Arbejdsvilkårene i kulminer og andre mineraludvindende virksomheder er i øvrigt så specielle, at de har ført til særlige retsforskrifter på dette område i de fleste EU-lande.

3.4. I forbindelse med viderebringelsen af særlige arbejdserfaringer til de unge arbejdstagere i minerne, hvor det erfarne personale ofte er blevet afskediget i forbindelse med radikale omstruktureringer, og til arbejdstagerne i ansøgerlandene er det absolut nødvendigt at råde over samrådsorganer som Det Stående Udvalg. Arbejdsvilkårene i det indre marked kan også gradvist forbedres på grundlag af den erfaring, det ligger inde med.

4. Konklusion

Det Rådgivende Udvalg for EKSF

4.1. FINDER DET ØNSKELIGT OG HENSTILLER til Kommissionen, at Det Stående Udvalg fortsætter med at eksistere som et selvstændigt organ også efter EKSF-traktatens udløb

4.2. OPFORDRER derfor Europa-Kommisisonen til at forhindre, at Det Stående Organ forsvinder ved sammenlægning med Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen

4.3. ANBEFALER i forbindelse med en eventuel fremtidig rationalisering, at Det Stående Udvalg bevarer sin selvstændighed og specifikke karakter, selv om det knyttes til Det Rådgivende Udvalg for Sikkerhed, Hygiejne og Sundhedsbeskyttelse på Arbejdspladsen for så vidt angår de driftsmæssige aspekter

4.4. GØR OPMÆRKSOM PÅ, at en sådan driftsmæssig sammenlægning af et eller flere specifikke organer, der har deres egen virkemåde, med et mere generelt organ kan tjene som model for et effektivt samspil mellem de sektorbestemte aspekter i andre brancher og de horisontale aspekter på EU-plan.

(1) KOM(95) 282 endelig udg.

(2) EFT C 138 af 9.5.1996.

(3) EFT 487 af 31.8.1957.

(4) EFT 487 af 31.8.1957.

(5) EFT L 185 af 9.7.1974.

(6) EFT L 185 af 9.7.1974.